AQShning Porter esminetsi Gruziyaga yetib keldi

AQShning USS Porter esminetsi Gruziya sohil qo‘riqlash xizmati bilan birgalikda mashg‘ulotlar o‘tkazish uchun Gruziyaning Batumi portiga kirdi. Bu haqda “Yevropeyskaya pravda” xabar bermoqda.

“Gruziyaga tashrifimiz Qora dengizdagi ittifoqchilarimiz bilan aloqalarimizni yanada mustahkamlash imkonini beradi. Gruziya harbiy-dengiz kuchlari bilan tibbiy va dengiz mashg‘ulotlari o‘tkazish, sport tadbirlari va taktik manyovrlar olib borish rejalashtirilgan”, — deyiladi AQSh 6-floti matbuot xizmati xabarida.
Avvalroq, oktabr oyi boshida USS Porter Ukrainaning Odessa portiga kirgan edi. Mazkur esminets NATOning raketa hujumidan mudofaa dasturi doirasida Ispaniyaning Rota portida turgan AQShning to‘rtta kemasidan biridir.